钦定古今图书集成/明伦汇编/官常典/第080卷 > 汝南文宣王悦
## 钦定古今图书集成/明伦汇编/官常典/第080卷 > 汝南文宣王悦

按《魏书》本传：“汝南王悦，好读佛经，览书史，为性不伦，
俶傥难测。悦妃闾氏，即东海公之女也。生一子，不见
礼答。有崔延夏者，以左道与悦游，合服仙药松术之
属。时轻与出采之，宿于城外小人之所。遂断酒肉粟
稻，唯食麦饭。又绝房中，而更好男色，轻忿妃妾，至加
捶挞，同之婢使。悦之出也，妃住于别第。灵太后敕检”
问之，引入，穷悦事故。妃病杖伏床蓐，疮尚未愈。太后
因悦之杖妃，乃下令禁断，令诸亲王及三蕃，“其有正
妃疾患，百日已上，皆遣奏闻，若有犹行捶挞，就削封
位。”及清河王怿为元叉所害，悦了无仇恨之意，乃以
桑落酒候伺之，尽其私佞。叉大喜，以悦为侍中、太尉。
临拜日，就怿子亶求怿服翫之物。不时称旨，乃召亶，
杖之百下。亶居庐未葬，形气羸弱，暴加威挞，殆至不
济。〈阙〉仍呼“阿儿”，亲自循抚。〈阙〉悦为《大锉碓》，置于州门，
盗者便欲斩其手。时人惧其无常，能行异事，奸偷畏
之而暂息。及尔朱荣举兵向洛，既忆入间。〈阙〉俄而闻
荣肆毒于河阴，遂南奔萧衍。衍立为魏主，号年更兴。
衍遣其将军王僧辩送置于境上，以觊侵逼。及齐献
武王既诛，荣以悦高祖子宜承大业，乃令人示意。悦
既至，清狂如故，动为罪失，不可扶持，乃止。出帝初，除
大司马，卒。